**Трыванне дзеяслова**

У залежнасці ад таго, ці мае дзеянне мяжу/заканчэнне, вылучаюць дзеясловы закончанага трывання (што зрабіць?) і незакончанага трывання (што рабіць?). Дзеясловы закончанага трывання маюць толькі формы прошлага і будучага простага часу (*напісаў – напішу*), а дзеясловы незакончанага трывання – прошлага, цяперашняга і складанага будучага часу (*пісаў, пішу, буду пісаць*).

Часцей за ўсё дзеясловы закончанага і незакончанага трывання з тым самым лексічным значэннем утвараюць трывальныя пары (*пісаць – напісаць*).

***Спосабы ўтварэння трывальных пар***

1. Дзеясловы закончанага трывання ўтвараюцца шляхам далучэння прыставак ***а, аб, ад, з, с, за, вы, на, па, пад, пера, пра, пры, раз, у, уз*** да дзеясловаў незакончанага трывання: *пісаць – напісаць, слепнуць – аслепнуць, бегаць – збегаць, гатаваць- прыгатаваць, рабіць – зрабіць*.
2. Дзеясловы закончанага трывання могуць утварацца шляхам далучэння суфіксаў ***ну, ану*** (часта маюць дадатковае значэнне імгненнасці або аднаразовасці дзеяння) да дзеясловаў незакончанага трывання: *махаць – махнуць, шаптаць – шапнуць, чэрпаць – чарпануць, сыпаць – сыпнуць, сыпануць*.
3. Шляхам чаргавання суфіксаў ***і, ы*** (*закончанае трыванне*) і ***а, я*** (незакончанае трыванне) з пераходам націску: *адступіць – адступаць*, *вылучаць – вылучыць, паскорыць – паскараць*; а таксама дзеясловы закончанага трывання на ***–чы, -ці*** і дзеясловы незакончанага трывання з суфіксам ***а***: *абсячы – абсякаць, дапамагчы – дапамагаць, накласці – накладаць*.
4. Дзеясловы незакончанага трывання ад прыставачных дзеясловаў закончанага трывання шляхам далучэння суфіксаў ***ва, іва, ыва, оўва, ёўва***: *накласці – накладваць, адкраіць – адкройваць, вылавіць – вылоўліваць, параўнаць – параўноўваць*. Некаторыя дзеясловы незакончанага трывання маюць словаўтваральныя варыянты: *накласці – накладаць і накладваць, атрымаць – атрымліваць і атрымоўваць, падслухаць – падслухваць і падслухоўваць*. У такім выпадку звычайна формы з суфіксам ***а, я*** лічацца кніжнымі, а з суфіксамі ***ва, іва, ыва, оўва*** – гутарковымі. Аднак у апошні час назіраецца тэндэнцыя да пашырэння ўжывання суфікса ***ва***: *выкідваць (выкідаць), адмерваць (адмяраць)*.
5. Шляхам чаргавання гукаў у аснове (нуль гука чаргуецца з ***і, ы***): *адаслаць – адсылаць, назваць – называць, сабраць – сабіраць*.
6. Шляхам пераходу націску: *адмераць – адмяраць, вы́разаць – выраза́ць, накі́даць – накіда́ць*.
7. Рэдка трывальныя пары могуць утварацца суплетыўным шляхам (змены асноваў): *легчы – класціся, сказаць – гаварыць, аблажыць – абкладваць*.

**Двухтрывальныя дзеясловы**

Двухтрывальнымі лічацца дзеясловы, якія могуць быць ужытыя як ў значэнні закончанага, так і ў значэнні незакончанага трывання ў заоежнасці ад кантэксту. Да іх звычайна адносяцца словы іншамоўнага паходжання: *арандаваць, рапартаваць, матываваць, суміраваць/сумаваць, прэміраваць*, а таксама невялікая група ўласных словаў кшталту *даследаваць, жаніць/ажаніць, дараваць, абяцаць*. Аднак у жывой мове назіраецца працэс, калі да двухтрывальных дзеясловаў па аналогіі з іншымі далучаюцца прыстаўкі і суфіксы тады тыя, фактычна, пачынаюць утвараць трывальныя пары: *асфальтаваць – заасфальтаваць, арандаваць – заарандаваць, ліквідаваць – зліквідаваць, інфармаваць – паінфармаваць, рэалізаваць – рэалізоўваць*.

**Аднатрывальныя дзеясловы**

Аднатрывальнымі называюцца дзесловы, якія, у залежнасці ад свайго значэння, могуць быць толькі закончанага або толькі незакончанага трывання.

Да дзеясловаў толькі закончанага трывання адносяць тыя, што звычайна абазначаюць імгненнае дзеянне: *рухнуць, грымнуцца, хлынуць, расплакацца.*

Да дзеясловаў толькі незакончанага трывання адносяць тыя, што маюць дадатковае значэнне шматразовасці, бесперапыннасці, пастаяннасці: *чаргавацца, заляцацца, галадаць, прытупваць, пагладжваць, пераважаць, адсутнічаць.* Не маюць формаў закончанага трывання таксама дзеяловы-звязкі і мадальныя дзеясловы: *быць, лічыцца, жадаць, хацець* і пад.

*Больш падрабязна гл. Беларуская граматыка. Том 1.*

**Заданне**

***Падбярыце трывальную пару:***

Падслухаць – падслухваць, падслухоўваць

Выдзеліць – выдзяляць

Хацець – аднатрывальны (мадальны дзеяслоў)

Бліскаць – бліснуць

Вымярзаць – вымерзнуць

Наскрэбці – наскрэбваць

Падпароць - падпорваць

Спаласнуць – спалоскваць

Спатрэбіцца – аднатрывальны (закончанае трыванне)

Парадкаваць – упарадкаваць

Зімаваць – перазімаваць

Рэзаць – адрэзаць – адразаць

Млець – самлець

Трывожыць – растрывожыць

Абнародаваць – аднатрывальны (закончанае трыванне)

Адшчапіць – адшчапляць, адшчэпліваць

Пільнаваць – упільнаваць

Трэсці – растрэсці, трасянуць

Абумовіць – абумоўліваць

Замінаць – аднатрывальны (незакончанае трыванне)

Ваенізацаць – двухтрывальны

Замясіць – замешваць

Бразгаць – бразнуць

Абтрэсці – абтрасаць, абтрэсваць

Папярэднічаць – аднатрывальны (незакончанае трыванне)

Падаслаць – падсцілаць

Узняць – уздымаць

Раскідаць – раскідаць

Аблажыць – абкладваць

Намуляць – намульваць

Узяць – браць

Вымераць – вымяраць

Тытулаваць – двухтрывальны

Прэміраваць – двухтрывальны

Хлынуць – адатрывальны (закончанае трыванне)

Паскорыць – паскараць

Пераследаваць – аднатрывальны (незакончанае трыванне)